Přidal, Alojz, poslanec NR SR (2012-11-06):
Vážený pán predseda Národnej rady, vážené panie poslankyne, páni poslanci, vážení prítomní, Výbor Národnej rady Slovenskej republiky pre hospodárske záležitosti ma uznesením číslo 65 určil za spravodajcu k návrhu poslancov Národnej rady Slovenskej republiky Jozefa Viskupiča, Igora Matoviča, Eriky Jurinovej a Martina Fecka na vydanie zákona, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov. Tento materiál máte pred sebou ako tlač 212. Podľa § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Ten návrh zákona bol doručený poslancom v zákonom ustanovenej 15-dňovej lehote pred schôdzou Národnej rady Slovenskej republiky, na ktorej sa uskutočňuje jeho prvé čítanie. Konštatujem, že uvedený návrh spĺňa po formálnoprávnej stránke náležitosti uvedené v § 67 a § 68 zákona Národnej rady Slovenskej republiky o rokovacom poriadku v znení neskorších predpisov, ako i náležitosti určené v legislatívnych pravidlách. Zo znenia návrhu je zrejmý účel navrhovanej úpravy. Všeobecná časť dôvodovej správy obsahuje informáciu o cieli predloženého návrhu zákona, o súlade s Ústavou Slovenskej republiky a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. Z doložky o vybraných vplyvoch je zrejmé, že predkladaný návrh nebude mať vplyv na rozpočet verejnej správy, ani na životné prostredie, ani na informatizáciu spoločnosti. Negatívny vplyv teda bude mať mierne na podnikateľské prostredie. Osobitná časť dôvodovej správy obsahuje odôvodnenie jej jednotlivých ustanovení návrhu. A návrh zákona obsahuje tiež doložku zlučiteľnosti s právom Európskej únie. Ja by som chcel tiež sa vyjadriť ako k tomuto zákonu. Musím popravde povedať, že ma to zaujalo, myslím si, že naozaj je to dobrá myšlienka, lebo niekedy naozaj to volanie na tie audiotextové čísla je také, ako tu predkladateľ hovoril, a tomu by sa dalo zabrániť, keby to prešlo do druhého čítania. Neviem teda, záleží to, samozrejme, od SMER-u. Myslím, že by tam bolo dobré to ešte mierne opraviť a vyriešiť aj problém esemesiek. Možnože ste niekedy sa stretli ako na internete s tým, že vám tam oznámili, že práve ste vyhrali nejaký iPad alebo iPod, alebo počítač, ale treba zodpovedať na ľahký kvíz a oni vám tam dajú sto otázok, ako veľmi ľahkých otázok a musíte odpovedať esemeskou. No a tam niekde naspodu je napísané, že treba si pozrieť podmienky, ale vy začnete odpovedať a zistíte, že jedna tá esemeska stojí jedno euro, no a tie otázky sú stále ľahké, oni vám hovoria ako: boli ste vynikajúci, je to úžasné, ako všetko viete, a vy už máte vidinu takú, že už ten iPod máte ako za chvíľu vo vrecku, no a jednoducho, potom zistíte, že ste takto tritisíc korún ako poslali niekomu na účet. Takže myslím si, že keby sa v druhom čítaní potom dal ešte nejaký pozmeňujúci návrh alebo doplňujúci, ktorý by opravil aj, aj túto skutočnosť, že jednoducho, ak ste poslali niekde esemesku alebo dve za sebou, a majú naozaj nejakú neobvyklú cenu, akože stojí tá esemeska jedno, dve eurá, keby vám tiež došla o tomto správa od teda telekomunikačného operátora, že by to mohlo byť dobré. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím pána predsedu Národnej rady Slovenskej republiky z 24. augusta 2012, bolo to číslo 197, a podľa § 71 rokovacieho poriadku Národnej rady Slovenskej republiky navrhujem, aby predmetný návrh zákona prerokovali tieto dva výbory, a to: Výbor ústavnoprávny Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali v druhom čítaní vo výboroch do 30 dní a v gestorskom výbore do 32 dní od prerokovania návrhu zákona Národnej rady v prvom čítaní. Pán predseda, prosím, otvorte všeobecnú rozpravu.